Ахајски савез сматрао је да је дошао час да се подигне устанак против Римљана. Чинило се да све иде у прилог томе; Римљани су се спремали да покрену Трећи пунски рат, у Шпанији избија побуна, а Андриск је предводио устанике у Македонији. За повод је послужио сукоб савеза и Спарте. Спартанска војска потпуно је поражена. Римљанима је то био довољан разлог да савезу објаве рат и раскрсте са размирицама које су им отежавале вођење политике у Грчкој. Изасланици су сазвали ванредан састанак у Коринту где је одлучено да Сенат треба издвојити Спарту, Аргос и Орхомен из Савеза.